善福閣對雨寄李儋幼遐
作者：韋應物
朝代：唐

paragraphs: 飛閣凌太虛，晨躋鬱崢嶸。
驚飆觸懸檻，白雲冒層甍。
太陰布其地，密雨垂八紘。
仰觀固不測，俯視但冥冥。
感此窮秋氣，沈鬱命友生。
及時未高步，羇旅遊帝京。
聖朝無隱才，品物俱昭形。
國士秉繩墨，何以表堅貞。
寸心東北馳，思與一會幷。
我車夙已駕，將逐晨風征。
郊塗住成淹，默默阻中情。